REPUBLIKA SRBIJA

NARODNA SKUPŠTINA

Odbor za prostorno planiranje,

saobraćaj, infrastrukturu i

telekomunikacije

13 Broj 06-2/351-14

26. oktobar 2014.godine

B e o g r a d

Z A P I S N I K

14. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 26.OKTOBRA 2014. GODINE

Sednica je počela u 14,00 časova.

Sednicom je predsedavao Milutin Mrkonjić, predsednik Odbora.

Sednici su prisustvovali članovi Odbora: Konstantin Arsenović, Zoran Bojanić, Branka Bošnjak, Dragan Jovanović, Zoran Milekić, Saša Mirković, Mujo Muković, dr Vladimir Orlić, Katarina Rakić, Suzana Spasojević, Vučeta Tošković i Goran Ćirić.

Sednici je prisustvovala zamenik člana Odbora Olivera Pešić (zamenik Jovice Jevtića).

Sednici nisu prisustvovali članovi Odbora: Milan Kovačević, Jovan Marković i Slobodan Homen, niti njihovi zamenici.

Odbor je jednoglasno, u skladu sa predlogom predsednika Odbora, usvojio sledeći:

**D n e v n i r e d**

1. Razmatranje Predloga zakona o izmeni Zakona o legalizaciji objekata, koji je podnela grupa od 127 narodnih poslanika (broj 351-3835/14 od 24.oktobra 2014.godine);
2. R a z n o.

Prva tačka dnevnog reda – **Razmatranje Predloga zakona o izmeni Zakona o legalizaciji objekata, koji je podnela grupa od 127 narodnih poslanika**

U uvodnom izlaganju član Odbora Katarina Rakić, kao predstavnik predlagača Zakona je obrazlažući razloge za donošenje ovog zakona ukazala da je članom 23. stav 1. Zakona o legalizaciji objekata ("Službeni glasnik RS", broj 95/2013) utvrđen rok od godinu dana od dana stupanja na snagu ovog zakona u kome podnosilac zahteva za legalizaciju objekta treba da dostavi svu potrebnu dokumentaciju.

Imajući u vidu da rok iz člana 23. stav 1. Zakona ističe 1. novembra 2014. godine, kao i činjenicu da je veliki broj predmeta u postupku legalizacije objekata, neophodno je da se ovaj rok od godinu dana zameni rokom od godinu dana i šest meseci. Predloženim zakonskim rešenjem se stvaraju realni uslovi da investitori, odnosno vlasnici bespravno izgrađene objekte dovedu u legalne tokove.

U diskusiji, koja je usledila, izraženo je mišljenje da je produženje roka trenutno rešenje kao i sumnja da li je dovoljno još šet meseci da se ceo postupak legalizacije završi. Istovremeno je ukazano da je bilo potrebno uraditi analizu dosadašnjeg rada i s tim u vezi sagledati potrebu za produženje roka. Predstavnik predlagača Zakona je istakla da je samo u Beogradu podneto 240.000 zahteva za legalizaciju, a da je doneto 7.000 rešenja, što je dovoljan razlog da se rok produži. Pored cene u praksi se pokazalo da je i dokumentacija problem za podnosioce zahteva, zato se radi na donošenju novog propisa koji će regulisati ovu materiju u narednom periodu, a produženje roka će samo pomoći da se premosti period do njegovog donošenja. Međutim, skrenuta je pažnja da postoje i efikasne i operativne lokalne samouprave, koje nemaju ni jedan nerešen zahtev kao što je slučaj u Zaječaru.

Posebno je ukazano na probleme nerešenih imovinsko-pravnih pitanja na parcelama na kojima je građeno koji, takođe, značajno koče proceduru.

U diskusiji su učestvovali: Milutin Mrkonjić, Vučeta Tošković, Katarina Rakić, Suzana Spasojević, Saša Mirković, Dragan Jovanović i Goran Ćirić.

Na kraju rasprave Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmeni o izmeni Zakona o legalizaciji objekata, koji je podnela grupa od 127 narodnih poslanika, u načelu.

Za izvestioca Odbora na sednici Narodne skupštine određen je Milutin Mrkonjić, predsednik Odbora.

Druga tačka dnevnog reda –  **R a z n o**

Povodom ove tačke nije bilo diskusije.

Na sednici Odbora vođen je tonski zapis.

Sednica je zaključena u 14,36 časova.

SEKRETAR ODBORA PREDSEDNIK ODBORA

Biljana Ilić Milutin Mrkonjić